Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Ј. Г. од Охрид, поднесена против Општина Охрид, по предметот Барање за пристап до информации од јавен карактер, на 12.05.2023 година, го донесе следното

**Р Е Ш Е Н И Е**

1. Жалбата изјавена од Ј. Г. од Охрид, поднесена против Општина Охрид, заведена во Агенцијата под бр.08-193 на 04.05.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.Уп.03-357 од 03.05.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Ј. Г. од Охрид, како што е наведено во Жалбата на 04.04.2023 година поднел Барање за пристап до информации од јавен карактер до Општина Охрид, со кое побарал по емаил да му се достави електронски запис од следните информации:

„1. Основен проект фаза архитектура тех.бр.37/21 изработен од АД Доел Охрид

2.Основен проект фаза статика тех.бр.37/21 изработен од АД Доел Охрид

3. Ревизија тех. Бр. 08/21 изработена од АА архитекти Дооел Охрид“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-193 од 04.05.2023 година.

Агенција, преку е-маил заведен под бр.08-193 од 04.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 10.05.2023 година по електронски пат до Агенцијата доставени Одговор на жалба бр.Уп.03-357 од 10.05.2023 година, во кој е наведено дека: „...Ве известуваме дека со Решение бр.03-357 од 03.05.2023 е одговорено на барателот со Решение кое му е пратено на барателот по пошта.“

Барателот на информации на 10.05.2023 година до Агенцијата достави емаил со приложено донесено Решение за одбивање на Барањето од страна на Имателот, во кој наведува дека: „..добивме одговор од општината да е нашето барање одбиено. ..Како причина е наведено заштита на авторско право...“. Во Решението е наведено дека: „Постапувајќи по барањето за слободен пристап до информации од јавен карактер на барателот, се побара одговор од надлежниот сектор кој со допис број 20-5302/2 од 24.04.2023 г. достави одговор во кој е наведено дека основниот проект подлежи на авторски права. Имајќи го предвид овој факт не сме во можност да го удоволиме вашето барање.“. Во дописот Барателот потенцира дека „во нашето барање наведовме зошто ни се потребни документите...мислиме дека причината е основана“. Барателот алудира на воведот на неговорот Барање за пристап до информации во кој е наведено: „на 6 март 2023 година поднесовме Барање до Градежен инспекторат да превземат дејствија поради навалување на нашата зграда кои настанаа со изведување на градежни работи до нашата зграда..“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган, Решението на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер,по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации постапувајќи по Барањето на Барателот донел Решение со кое го одбива барањето на барателот, со образложение дека бараните информации подлежат на авторски права.

По разгледувањето на Решение на Имателот на информации, Агенцијата утврди дека Имателот на информации не одбил пристап до бараната информација повикувајќи се на член 6 став 1 од Законот за слободен пристап до информации од јавен карактер, ниту при одбивањето го спровел задолжителниот тест на штетност, ниту пак достави соодветни докази за неговите тврдења дека станува збор за побарани документи заштитени согласно Законот за заштита на авторските права.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“. Воедно, потребно е да биде образложен тестот на штетност за тоа дека последиците врз интерсот кој се заштитува се поголеми од јавниот интерес утврден со закон.

Согласно член 3 алинеја 6 од Законот за слободен пристап до информации од јавен карактер „тест на штетност“ е задолжителна постапка која ја спроведува имателот на информацијата, пред да го одбие пристапот согласно со членот 6 став 1 од овој закон, а со која ги проверува последиците врз интересот кој се заштитува, односно јавниот интерес што би се постигнал со објавување на информацијата.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**